Når de raske piger og drenge har fundet deres nye pladser på første skoledag, er det ikke alle, der bliver hilst velkommen af en uddannet lærer. Folkeskolen kæmper med lærermangel i fire ud af 10 kommuner, viser en undersøgelse fra KL. Derfor bliver skolerne nødt til at ansætte lærere, der ikke er uddannede. I Nordjylland er det Morsø Kommune, som topper listen med flest uuddannede lærere i folkeskolen. Her er 20 procent af underviserne foran tavlen ikke uddannede. Det viser tal fra Arbejderbevægelsens Erhvervsråd. I Hjørring Kommune klarer de sig bedst. Her er det kun 5,5 procent af lærerne, som ikke er uddannede. Landsgennemsnittet for ikke-lærer-uddannede i folkeskolen var i 2016 på 16,2 procent. Færre uddanner sig Tal fra Uddannelses- og Forskningsministeriet viser, at der i år er blevet optaget 2610 på folkeskolelæreruddannelsen. Det er 81 færre end 2017, hvor 2691 blev optaget. I følge Jenny Maria Jørgensen, der er formand for Lærerstuderendes Landskreds, skyldes det de arbejdsvilkår, man kan forvente, når man er færdiguddannet. - Det kan ses på optagetallet, hver gang der har været en stor politisk reform, hvor man for eksempel har indskærpet lærernes forberedelsestid. Eller da Pisa-tests og nationale tests blev udrullet over det danske skolelandskab, siger hun til TV2.

Referat:
Lærermangel får de nordjyske folkeskoler til at ansætte uuddannede folk. I Morsø Kommune er hver femte underviser ikke uddannet.